વઢવાણ તા. ૨૬ : સુરેન્દ્રનગર જિલ્લાના લીંબડી હાઇ વે ઉપર સાયલા તાલુકાના લિંગાળા ગામમાં શાળામાં આચાર્ય તરીકે નોકરી કરતા અને મૂળ રાજકોટ જિલ્લાના વીંછીયા તાલુકાના ગોરૈયા ગામના વતની એવા ઓધવદાસ પુરણદાસ દાણીધારીયા બાવાજીને એક અજાણી સ્ત્રીએ મોબાઈલ ફોન ઉપર સંપર્ક કરી, મીઠી મીઠી વાતો કરી, ભોળવી, શરીરસુખ આપવા માટે લલચાવી, હાઇવે ઉપર બોલાવી, બીજા અજાણ્યા ત્રણ માણસોની મદદથી એસેન્ટ કાર નંબર MH-૨૫૯૧માં અપહરણ કરી, જુદી જુદી જગ્યાએ લઇ જઇ, નગ્ન કરી, વિડિયો ઉતારી, બદનામ કરવાની ધમકીઓ આપી, ધોકા વડે માર મારી, ૧૦ લાખ રૂપિયાની ખંડણી માંગી, બળજબરીથી રોકડ રૂ. ૫૦,૦૦૦ સોનાની ચેઇન કિંમત રૂ. ૨૦,૦૦૦ તથા પેટ્રોલ પુરાવી, કુલ રૂ. ૭૧,૦૦૦ કઢાર્વીં લીધેલ હતા. આ બાબતે સામાન્ય રીતે આબરૂ જવાની બીકે કોઈ ફરિયાદ કરતું નથી. પરંતુ, ફરિયાદી ઓધવદાસ પુરણદાસ દાણીધારીયા બાવાજીને લીંબડી ડીવાયએસપી પ્રદીપસિંહ જાડેજાએ ફરીયાદ કરવા સમજાવતા, લીંબડી પોલીસ સ્ટેશન ખાતે સ્ત્રીની આડમાં બ્લેકમેલ કરવા, ખંડણી ઉઘરાવવા, અપહરણ કરવા,માર મારવા બાબતે અજાણી સ્ત્રી તથા ત્રણ અજાણ્યા આરોપીઓ મળી કુલ ૪ આરોપીઓ વિરુદ્ઘ ફરિયાદ નોંધવામાં આવેલ હતી.